《腊月同友寻梅道上登天秀岩和薛中丞叶太傅刻石原韵 其二》
清代·季麒光

由来胜迹重名公，山水文章自不同。近接凌霄惟片石，遥窥苍海只长虹。

暮烟多处层峦好，寒叶疏时落照空。少保祠前云历历，松声不逐怒潮东。

作者简介：清江苏无锡人，字圣昭，号蓉洲，榜姓郑。康熙十五年进士。初任福建闽清县，二十三年，调诸罗县。时台湾初设府、县，凡百草创，麒光条议详明，创立规制。所作文章，述郑氏后期事颇备。有《蓉洲诗文稿》。